Návrh ROZHODNUTIE RADY o pozícii Únie v Rade pre spoluprácu zriadenej v rámci dohody o partnerstve a spolupráci medzi Európskym spoločenstvom a jeho členským štátmi na jednej strane a Moldavskou republikou na strane druhej, pokiaľ ide o prijatie odporúčania o vykonávaní programu pridruženia medzi EÚ a Moldavskom /* COM/2014/0359 final - 2014/0181 (NLE) */





DÔVODOVÁ SPRÁVA Dohoda o partnerstve a spolupráci medzi Európskym spoločenstvom a jeho členskými štátmi na jednej strane a Moldavskou republikou (ďalej len „Moldavsko“) na strane druhej (ďalej len „dohoda“) bola podpísaná 28. novembra 1994 a nadobudla účinnosť 1. júla 1998. Jej základom je záväzok vyznávať spoločné hodnoty a účinným spôsobom vykonávať politické, hospodárske a inštitucionálne reformy. V spoločnom akčnom pláne európskej susedskej politiky medzi EÚ a Moldavskom, ktorý vychádza z Dohody o partnerstve a spolupráci, sú vytýčené strategické ciele a vyzýva a podporuje sa cieľ Moldavska, ktorým je ďalšia integrácia do európskych hospodárskych a sociálnych štruktúr. Moldavsko je partnerskou krajinou v rámci európskej susedskej politiky. Tým sa výrazne a pozitívne zmenil kontext vzťahov medzi ním a Európskou úniou. EÚ a Moldavsko už ukončili rokovania o dohode o pridružení, ktorá nahradí Dohodu o partnerstve a spolupráci. Rokovania o podstate tejto dohody boli ukončené 25. júna 2013 a dohoda bola parafovaná 29. novembra 2013 počas samitu Východného partnerstva v litovskom Vilniuse. Dohodou o pridružení sa výrazne prehĺbi politické pridruženie Moldavska k hospodárskej integrácii v EÚ. Dohoda obsahuje aj postupnú implementáciu prehĺbenej a komplexnej zóny voľného obchodu. Úspešné zavedenie akčného plánu liberalizácie vízového režimu malo za následok bezvízový styk medzi EÚ a Moldavskom, čo je základným prvkom svedčiacim o politickom pridružení Moldavskej republiky k hospodárskej integrácii v EÚ. Toto výrazné zlepšenie mobility a medziľudských kontaktov sa plánovalo v dohode o pridružení. Hlavy štátov a predsedovia vlád krajín EÚ spočiatku plánovali podpísať dohodu o pridružení na jeseň roku 2014. Avšak vzhľadom na znepokojivý vývoj na Ukrajine, ktorý by mohol mať vplyv aj na iné krajiny v tomto regióne, sa podpísanie dohody presunulo na august a neskôr už na jún. Inštitúcie sa úporne snažia skrátiť čas potrebný na finalizáciu textov dohody a zabezpečiť, aby sa tento cieľ splnil. Dohoda o pridružení môže nadobudnúť účinnosť až po tom, keď ju ratifikujú všetky strany (t. j. EÚ, jej členské štáty a Moldavsko). Pôjde pravdepodobne o zdĺhavý proces, ktorý môže trvať až niekoľko rokov. V dohode sa preto predpokladá, že dôjde k predbežnému uplatňovaniu určitých jej častí, keď Moldavsko skompletizuje nevyhnutné postupy (treba poznamenať, že moldavská ústava umožňuje priame predbežné uplatňovanie bez predchádzajúcej ratifikácie) a keď EÚ oznámi svoju pripravenosť začať dohodu predbežne uplatňovať. Zámerom programu pridruženia je pripraviť dohodu o pridružení a uľahčiť jej vykonávanie. Vytvára sa ňou praktický rámec, prostredníctvom ktorého možno dosiahnuť vyššie ciele, ktorými sú politické pridruženie a hospodárska integrácia. Nahrádza sa ňou Akčný plán európskej susedskej politiky EÚ – Moldavsko. Na základe štruktúry dohody o pridružení sa v programe pridruženia vytyčuje zoznam priorít pre spoločné úsilie v období rokov 2014 – 2016. Skutočnosť, že program pridruženia sa zameriava na obmedzený počet priorít, nemá vplyv na rozsah alebo mandát súčasného dialógu, ku ktorému dochádza v rámci Dohody o partnerstve a spolupráci alebo v rámci iných dohôd. Neprejudikuje sa ním vykonávanie záväzkov prijatých v rámci dohody o pridružení po tom, ako nadobudne účinnosť alebo ako sa začne predbežne uplatňovať. Na rozdiel od dohody o pridružení program pridruženia nie je podľa medzinárodného práva právne záväzný nástroj. Návrh rozhodnutia Rady o pozícii Únie v Rade pre spoluprácu medzi EÚ a Moldavskom, pokiaľ ide o prijatie programu pridruženia, je uvedený ďalej v texte. Komisia žiada Radu, aby prijala tento návrh rozhodnutia Rady. 2014/0181 (NLE) Návrh ROZHODNUTIE RADY o pozícii Únie v Rade pre spoluprácu zriadenej v rámci dohody o partnerstve a spolupráci medzi Európskym spoločenstvom a jeho členským štátmi na jednej strane a Moldavskou republikou na strane druhej, pokiaľ ide o prijatie odporúčania o vykonávaní programu pridruženia medzi EÚ a Moldavskom RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä jej článok 217 v spojení s jej článkom 218 ods. 9, so zreteľom na Dohodu o partnerstve a spolupráci medzi Európskym spoločenstvom a jeho členskými štátmi na jednej strane a Moldavskou republikou na strane druhej (ďalej len „dohoda“), a najmä na jej článok 82, so zreteľom na návrh Európskej komisie, keďže: (1) Dohoda bola podpísaná 28. novembra 1994 a nadobudla účinnosť 1. júla 1998. (2) Dohoda o pridružení medzi Európskou úniou a jej členskými štátmi na jednej strane a Moldavskou republikou na strane druhej (ďalej len „dohoda o pridružení“) bola parafovaná 29. novembra 2013 počas samitu Východného partnerstva v litovskom Vilniuse. (3) Až do jej nadobudnutia účinnosti sa má dohoda o pridružení predbežne uplatňovať hneď, ako to bude pre zúčastnené strany možné. (4) Na podporu vykonávania dohody o pridružení sa strany dohodli rokovať o programe pridruženia, ktorý bude obsahovať zoznam priorít pre spoločné úsilie v období rokov 2014 – 2016. (5) Strany sa dohodli na programe pridruženia, ktorý prijme Rada pre spoluprácu zriadená v rámci dohody, a to až do zriadenia inštitucionálneho rámca dohody o pridružení. (6) Pozíciu Únie, ktorá sa má prijať v Rade pre spoluprácu, o prijatí odporúčania o vykonávaní programu pridruženia medzi EÚ a Moldavskom musí prijať Rada, PRIJALA TOTO ROZHODNUTIE: Článok 1 Pozícia Únie v Rade pre spoluprácu, ktorá bola zriadená v rámci Dohody o partnerstve a spolupráci medzi Európskym spoločenstvom a jeho členskými štátmi na jednej strane a Moldavskou republikou na strane druhej, pokiaľ ide o vykonávanie programu pridruženia, vychádza z návrhu odporúčania Rady pre spoluprácu pripojeného k tomuto rozhodnutiu. Článok 2 Toto rozhodnutie nadobúda účinnosť dňom jeho prijatia. V Bruseli Za Radu predseda PRÍLOHY k návrhu Komisie na ROZHODNUTIE RADY o pozícii Únie v Rade pre spoluprácu zriadenej Dohodou o partnerstve a spolupráci medzi Európskym spoločenstvom a jeho členskými štátmi na jednej strane a Moldavskou republikou na strane druhej, pokiaľ ide o prijatie odporúčania týkajúceho sa vykonávania programu pridruženia medzi Európskou úniou a Moldavskou republikou PRÍLOHA 1 Návrh ODPORÚČANIA týkajúceho sa vykonávania programu pridruženia medzi Európskou úniou a Moldavskou republikou RADA PRE SPOLUPRÁCU MEDZI EÚ a MOLDAVSKOU REPUBLIKOU, so zreteľom na Dohodu o partnerstve a spolupráci medzi EÚ a Moldavskou republikou, prostredníctvom ktorej sa zriadilo partnerstvo medzi Európskym spoločenstvom a jeho členskými štátmi na jednej strane a Moldavskou republikou na strane druhej (ďalej len „dohoda“), a najmä na jej článok 82, keďže: Podľa článku 82 dohody bola Rada pre spoluprácu zriadená s cieľom dohliadať na vykonávanie dohody, pričom môže po dohode oboch zmluvných strán prijímať príslušné odporúčania. Zmluvné strany dohody sa dohodli na znení programu pridruženia, ktorého cieľom je pripraviť a uľahčiť vykonávanie budúcej dohody o pridružení prostredníctvom vytvorenia praktického rámca, ktorý má pomôcť dosiahnuť hlavné ciele politického pridruženia a hospodárskej integrácie. Program pridruženia má dvojaký cieľ: stanoviť konkrétne kroky s cieľom zabezpečiť, aby si zmluvné strany plnili svoje povinnosti, ktoré im vyplývajú z dohody o pridružení, a poskytnúť širší rámec pre ďalšie posilnenie vzťahov medzi EÚ a Moldavskou republikou, a konkrétne uľahčiť hlbšiu hospodársku integráciu a politickú spoluprácu v súlade s celkovými cieľmi dohody o pridružení, PRIJALA TOTO ODPORÚČANIE: Jediný článok Rada pre spoluprácu odporúča zmluvným stranám vykonať program pridruženia medzi Európskou úniou a Moldavskou republikou uvedený v prílohe do tej miery, do akej takéto vykonanie smeruje k dosiahnutiu cieľov Dohody o pridružení medzi EÚ a Moldavskou republikou, ktorou sa zakladá pridruženie medzi Európskym spoločenstvom a jeho členskými štátmi na jednej strane a Moldavskou republikou na strane druhej. V […] Za Radu pre spoluprácu predseda PRÍLOHA 2 Program pridruženia medzi Európskou úniou a Moldavskou republikou Európska únia a Moldavská republika (ďalej len „zmluvné strany“) uznávajú, že od vzniku Východného partnerstva sa kontext ich vzťahov zmenil výrazným a pozitívnym spôsobom. Zmluvné strany začali rokovania o dohode o pridružení v roku 2010, a o prehĺbenej a komplexnej zóne voľného obchodu, ktorá by bola neoddeliteľnou súčasťou uvedenej dohody, v roku 2012. Zmluvné strany ďalej vypracovali aj začali realizovať akčný plán liberalizácie vízového režimu, ktorého úspešné plnenie je základným prvkom podopierajúcim politické pridruženie Moldavskej republiky k Európskej únii a hospodársku integráciu Moldavskej republiky s Európskou úniou. Toto výrazné posilnenie mobility a medziľudských kontaktov sa predpokladá aj v Dohode o pridružení. Rokovania o dohode o pridružení boli ukončené 25. júna 2013 a dohoda bola parafovaná 29. novembra 2013. Pred tým, ako dohoda nadobudne platnosť, sa musia zaviesť opatrenia, aby sa zabezpečilo, že zmluvné strany budú schopné využívať jeho výhody v plnom rozsahu; Čiastočné predbežné vykonávanie tejto dohody je prvým z uvedených opatrení. Cieľom tohto programu pridruženia je pripraviť a uľahčiť vykonávanie dohody o pridružení, a to zriadením praktického rámca, prostredníctvom ktorého možno dosiahnuť hlavné ciele politického pridruženia a hospodárskej integrácie. Tento plán nahrádza Akčný plán európskej susedskej politiky EÚ – Moldavsko. Program pridruženia stanovuje zoznam priorít spolupráce na obdobie rokov 2014 – 16, pričom vychádza zo štruktúry dohody o pridružení. Skutočnosť, že program pridruženia sa zameriava na obmedzený počet priorít, nemá vplyv na rozsah alebo mandát dialógu, ktoré sa v súčasnosti vedie v rámci dohody o partnerstve a spolupráci, iných príslušných dohôd alebo multilaterálnej úrovne Východného partnerstva. Nie je tým dotknuté ani vykonávanie záväzkov prijatých na základe dohody o pridružení, keď nadobudne platnosť alebo sa začne predbežne vykonávať. 1. Zásady, nástroje a zdroje na vykonávanie programu pridruženia Vykonávanie programu pridruženia sa bude riadiť sa týmito spoločnými zásadami: Akcie v rámci programu pridruženia by sa mali realizovať v duchu celkových cieľov politického pridruženia a hospodárskej integrácie; Priority programu pridruženia odrážajú povinnosť EÚ a Moldavskej republiky úplne vykonať ustanovenia dohody o pridružení, keď nadobudne platnosť; Program pridruženia by sa mal vykonávať pri plnom dodržiavaní zásady transparentnosti, zodpovednosti a inkluzívnosti, pričom do jeho vykonávania musia byť zapojené obe zmluvné strany; Cieľom programu pridruženia je prostredníctvom postupného vykonávania praktických opatrení o dosiahnuť hmatateľné a stanovené výsledky; zmluvné strany uznávajú význam podpory dohodnutých priorít pomocou primeraných a dostatočných politických, technických a finančných prostriedkov a vykonávanie programu pridruženia bude predmetom ročných správ, monitorovania a hodnotenia. Dosahovaný pokrok bude predmetom preskúmavania, a to aj v rámci dohody o partnerstve a spolupráci a iných príslušných dohôd. Európska únia bude podporovať Moldavskú republiku pri plnení cieľov a priorít stanovených v programe pridruženia. Na tento účel použije všetky zdroje dostupné v rámci podpory EÚ, poskytne odborné znalosti a poradenstvo, uľahčí výmenu najlepších postupov, know-how a informácií a podporí budovanie kapacít a posilňovanie inštitucionálneho rámca. Takisto bude podporovať získanie podpory pre Moldavskú republiku od ďalších partnerov, ako aj koordináciu podpory. Európska únia použije s cieľom napomôcť vykonávanie programu pridruženia svoje príslušné finančné nástroje. Program pridruženia však nie je dokument pre finančné plánovanie, a ani nenahrádza finančné plánovanie vykonávané zmluvnými stranami. Európska únia poskytne Moldavskej republike podporu v kontexte všeobecných priorít pomoci, a to v súlade s nástrojom európskeho susedstva (ENI), jednotným rámcom podpory a viacnárodnými programami pripravenými pre Moldavskú republiku v kontexte nástroja európskeho susedstva. Európska únia pritom úplné dodrží vykonávacie pravidlá a postupy týkajúce sa vonkajšej pomoci EÚ. Program pridruženia sa bude uplatňovať od momentu jeho prijatia, a to počas počiatočného obdobia troch rokov, s možnosťou predĺženia na základe vzájomnej dohody. Keď tento program bude prijatý, nahradí akčný plán európskej susedskej politiky ako nástroj monitorovania pokroku dosahovaného Moldavskou republikou v rámci ESP. Na monitorovanie práce na programe pridruženia budú vyzvaní aj zástupcovia občianskej spoločnosti. Za podávanie správ o vykonávaní programu pridruženia bude niesť zodpovednosť Európska únia, a ako podporené budú využité systémy podávania správ, ktoré má k dispozícii Moldavská republika. Ak to bude potrebné, program pridruženia sa bude môcť kedykoľvek zmeniť alebo aktualizovať, a to na základe dohody Európskej únie a Moldavskej republiky v rámci Rady pre spoluprácu, a to najmä po tom, ako dohoda nadobudne platnosť. 2. Priority programu pridruženia 2.1 Politický dialóg a reformy Politický dialóg a spolupráca v oblasti reforiem, ktoré sa majú vykonať v rámci tohto programu pridruženia budú zamerané na posilnenie dodržiavania demokratických zásad, právneho štátu a dobrej správy vecí verejných, ľudské práva a základné slobody vrátane práv osôb patriacich k menšinám, ako sú zakotvené v základných dohovoroch OSN a Rady Európy a v súvisiacich protokoloch. Pri vedení politického dialógu a implementácii reforiem v ďalej uvedených oblastiach by sa mal zohľadniť aj Akčný plán Rady Európy[1]: i) i) posilnenie stability, nezávislosti a účinnosti inštitúcií, ktoré sú zárukou demokracie a právneho štátu v Moldavskej republike, a najmä: ozrejmenie právomocí ústavného súdu a postupy menovania jeho členov, a to v úzkej spolupráci s Benátskou komisiou; prehodnotenie spôsobu voľby prezidenta (článok 78 ústavy), aby sa zabezpečilo, že je inkluzívny a zaručuje deľbu právomocí. Z dlhodobejšieho pohľadu je stále potrebné uskutočniť komplexnejšiu revíziu ústavy, aby sa zabránilo opätovnému výskytu inštitucionálnych patových situácií; zabezpečiť, aby sa parlamentné a miestne voľby uskutočňovali demokratickým spôsobom, v súlade s európskymi normami, a aby riešili akékoľvek nedostatky identifikované Organizáciou pre bezpečnosť a spoluprácu v Európe (OBSE) / Úradom pre demokratické inštitúcie a ľudské práva (ODIHR); pokračovanie v uskutočňovaní stratégie decentralizácie v súlade s Európskou chartou miestnej samosprávy v (séria zmlúv Rady Európy č. 122); modernizácia právnej úpravy financovania politických strán a volebných kampaní v kontexte spoločného stanoviska OBSE/ODIHR a Benátskej komisie a odporúčania, ktoré Skupina štátov proti korupcii (GRECO) predložila v súvislosti s transparentnosťou financovania politických strán. ii) ďalšie reformy súdnictva, najmä zabezpečenie nezávislosti, nestrannosti, odbornosti a efektívnosti súdov, prokuratúry a orgánov presadzovania práva, ktoré by mali byť bez politických či akýchkoľvek iných nenáležitých zásahov a zintenzívnenie prevencie a boja proti korupcii vo všetkých jej formách a na všetkých úrovniach. Na realizáciu niektorých prvkov komplexnej reformy súdnictva bude možno nutné prijať zmeny ústavy: zabezpečiť plné fungovanie národného strediska pre boj proti korupcii, a to aj zabezpečením dostatočného rozpočtu a pracovníkov, ako aj účasť na medzinárodnej spolupráci v oblasti boja proti korupcii; zaručiť nezávislosť národného strediska pre boj proti korupcii, a to aj pokiaľ ide o menovanie a odvolanie riaditeľa a zástupcov riaditeľa v rámci otvoreného, transparentného a na schopnostiach založeného postupu v zmysle jednoznačnej právnej úpravy, na základe jasne stanovených zákonom, ako aj jeho dohľad a zodpovednosť pri operáciách; preskúmanie súčasných právnych predpisov, v zmysle ktorých sa stále vymenovanie sudcov považuje za predĺženie prvého menovania sudcov, pri ktorom by sudcovia mali splniť vopred stanovené kritériá; pracovať na prehlbovaní nezávislosti justičných orgánov, aby neboli predmetom politického alebo iného nátlaku zo strany administratívy, členov vlády alebo parlamentu; zaviesť nový systém o disciplinárnej zodpovednosti sudcov, aby sa zabezpečilo, že si budú plniť svoje povinnosti voči spoločnosti; preskúmanie súčasných právnych predpisov, ktoré sa týkajú sudcov, prokurátorov, právnikov a iných odborníkov z právnej praxe, podporovať nulovú toleranciu voči korupcii a predchádzať korupčnému správaniu akéhokoľvek druhu; pokrok v rámci úsilia zameraného na prenos riadiacej zodpovednosti za výkon vyšetrovacej väzby z ministerstva vnútra na ministerstvo spravodlivosti; preskúmanie súčasných právnych predpisov, ktoré Vyššej súdnej rade sudcov udeľujú rozhodujúcu úlohu pri prideľovaní zdrojov pre súdy; pokrok v rámci komplexnej reformy prokuratúry; revízia právneho rámca týkajúceho sa Národného justičného inštitútu, s cieľom modernizovať systém odborného vzdelávania pre sudcov a prokurátorov a zlepšiť efektívnosť jeho práce; uskutočniť reformu úradu ombudsmana, a to v súlade so zákonom o ombudsmanovi schváleným vládou 4. septembra 2013; iii) zabezpečiť dodržiavanie ľudských práv a základných slobôd prostredníctvom komplexnej spolupráce v oblasti ochrany ľudských práv a základných slobôd. Táto spolupráca bude zahŕňať činnosti v týchto oblastiach: Ľudské práva a základné slobody implementovať národný akčný plán pre ľudské práva (2011 – 14), so zameraním na najzraniteľnejšie skupiny a koordinovať plánovanie a rozpočtové postupy s cieľom vyčleniť dostatok zdrojov na účinné vykonávanie; zabezpečiť dôsledné uplatňovanie právnych predpisov na ochranu pred diskrimináciou z akýchkoľvek dôvodov, ako aj zákona o zabezpečení rovnosti , a posilňovať kapacity Rady pre prevenciu a odstránenie diskriminácie (ďalej len „Rada pre rovnosť“); zvážiť odporúčania štruktúr a odborníkov Rady Európy týkajúce sa súladu s Rámcovým dohovorom na ochranu národnostných menšín, a po dohode s týmito štruktúrami a odborníkmi ich splniť; zabezpečiť účinné vykonávanie Dohovoru OSN o právach osôb so zdravotným postihnutím; zabezpečiť účinný výkon rozsudkov Európskeho súdu pre ľudské práva; zachováva účinné mimosúdne mechanizmy na urovnávanie sporov, a to aj v oblasti ľudských práv a základných slobôd; poskytovať aj naďalej prístup k informáciám o právach občanov a primeraných právnych riešeniach; podporovať a zvyšovať povedomie o ľudských právach a boji proti diskriminácii v oblasti súdnictva, presadzovania práva a verejnej správy. Sloboda prejavu Pokračovať v práci na zabezpečenie slobody prejavu a nezávislosti médií, v súlade s odporúčaniami Rady Európy; nadviazať pravidelný dialóg zameraný na výmenu najlepších postupov v oblasti slobody médií, plurality médií, dekriminalizáciu ohovárania, ako aj na ochranu zdrojov informácií pre novinárov, a kultúrnu rozmanitosť v médiách. Spolupráca v oblasti občianskej spoločnosti Zapojenie organizácií občianskej spoločnosti, najmä organizácií zastupujúcich zamestnávateľov a odborových organizácií, do zhromažďovania informácií a monitorovania politík. Obchodovanie s ľuďmi Schváliť a implementovať národný akčný plán pre oblasť prevencie obchodovania s ľuďmi a boja proti nemu (2014 – 16); prehĺbiť spoluprácu v oblasti boja proti obchodovaniu s ľuďmi v rámci príslušných medzinárodných organizácií (OBSE, OSN). Zlé zaobchádzanie a mučenie Zaviesť komplexný rámec politiky na prevenciu a boj proti beztrestnosti na základe usmernení na odstránenie beztrestnosti za závažné porušovanie ľudských práv (Rada Európy, 2011); účinne riešiť všetky oznámené prípady zlého zaobchádzania so zadržanými osobami zo strany príslušníkov orgánov presadzovania práva, a to najmä vo vyšetrovacej väzbe. Práva detí Vykonávanie príslušných ustanovení národného akčného plánu pre ľudské práva, vrátane spolupráce pri presadzovaní práv detí a odstraňovaní chudoby detí. Domáce násilie Zabezpečiť úplné uplatňovanie súčasného legislatívneho rámca o domácom násilí. Rovnaké zaobchádzanie Posilnenie rodovej rovnosti, zabezpečenie rovnakého zaobchádzania s mužmi a ženami v spoločenskom a hospodárskom živote, a to aj pokiaľ ide o oblasť presadzovania práva, a zavedenie praktických opatrení na riešenie rozdielov v odmeňovaní žien a mužov; zabezpečenie harmonizácie s európskymi normami, pokiaľ ide o zdravotné a bezpečnostné predpisy, pravidlá týkajúce sa materskej dovolenky, ako aj pravidlá týkajúce sa zosúladenia rodičovských a pracovných povinností; podpora účasti žien na rozhodovacích procesoch a verejnom a politickom živote a uskutočňovanie cielené činnosti v týchto oblastiach. Práv odborov a základné pracovné normy Pokračovať v práci s cieľom zabezpečiť, aby sa práva odborov a základné pracovné normy dodržiavali v súlade s európskymi normami a dohovormi Medzinárodnej organizácie práce (ILO). Boj proti korupcii a administratívne reformy Venovať sa boju proti korupcii na všetkých úrovniach spoločnosti, a to najmä boju proti korupcii na vysokej úrovni a implementovať príslušné odporúčania skupiny štátov Rady Európy proti korupcii (GRECO); realizovať národné protikorupčné stratégie na roky 2011 – 15 a akčný plán na roky 2014 – 15, v úzkej spolupráci s občianskou spoločnosťou a medzinárodnými organizáciami; pokračovať v reforme verejnej správy, s cieľom vybudovať zodpovednú, efektívnu, transparentnú a profesionálnu verejnú službu; posilniť koordináciu a výmenu informácií medzi orgánmi zodpovednými za boj proti korupcii, a to aj vytvorením jasného pracovného dojednania medzi národným protikorupčným centrom a národnou komisiou pre otázky integrity; zriadiť špecializované jednotky národného protikorupčného centra na riešenie prípadov, ktoré sa týkajú vysokopostavených úradníkov alebo škôd veľkého rozsahu, s cieľom lepšie riešiť problematiku korupcie na vysokej úrovni; posilniť operačné kapacity národnej komisie pre otázky integrity; zaviesť funkčný rámec na vykonanie efektívneho finančného vyšetrovania a vymáhania majetku; zaviesť operačný systém a spoľahlivý systém pre transparentnosť a overenie majetku a záujmov verejných činiteľov, v záujme predchádzania a riešenia otázky neoprávneného obohacovania a potenciálnych konfliktov záujmu, a to prostredníctvom posilnenia úlohy národnej komisie pre otázky integrity; ďalej vyvíjať činnosť s cieľom posilniť postavenie protikorupčných inštitúcií prostredníctvom a zapojenie občianskej spoločnosti a dobre spropagovaných a kvalitne prevádzkovaných horúcich liniek pre sťažnosti občanov. 2.2 Zahraničná a bezpečnostná politika Dialóg a spolupráca v oblasti spoločnej zahraničnej a bezpečnostnej politiky (SZBP) sa zameriavajú na postupnú konvergenciu, a to aj pokiaľ ide o spoločnú bezpečnostnú a obrannú politiku (SBOP). Zamerajú sa predovšetkým na otázky bezpečnosti, predchádzania konfliktom a krízového riadenia, regionálnej stability, odzbrojenia, nešírenie zbraní hromadného ničenia, kontroly zbraní a kontroly vývozu. Spolupráca v tejto oblasti sa bude zakladať na spoločných hodnotách a na spoločnom záujme, pričom bude zameraná na zvýšenie harmonizácie politík a posilnenie ich účinnosti, a to pri využití bilaterálnych, medzinárodných a regionálnych fór. Bude zahŕňať tieto činnosti: podporu mierového riešenia konfliktov a stability a bezpečnosti medzinárodného spoločenstva, a to na základe účinného multilateralizmu; rozvoj spolupráce v oblasti sankcií EÚ; podporu rešpektovania zásady suverenity a územnej celistvosti, neporušiteľnosti hraníc, ako aj nezávislosti, a to v zmysle ustanovení Charty OSN a Helsinského záverečného aktu OBSE; posilnenie praktickej spolupráce v oblasti predchádzania konfliktom a zvládania kríz, a to uľahčením účasti Moldavskej republiky v civilných a vojenských operáciách krízového riadenia realizovaných pod vedením EÚ, poskytovanie konzultácií a odbornej prípravy v oblasti SBOP (na základe rámcovej dohody o účasti platnej od 1. júla 2013, ako aj na základe viacstrannej Skupiny Východného partnerstva pre SBOP); začatie a ukončenie rokovaní o dohode medzi Európskou úniou a Moldavskou republikou o bezpečnostných postupoch pri výmene utajovaných skutočností týkajúcich sa otázok SBOP, a to v nadväznosti na Dohodu medzi Európskou úniou a Moldavskou republikou, ktorou sa zakladá rámec pre účasť Moldavskej republiky na operáciách krízového riadenia Európskej únie, ktorá nadobudla platnosť 1. júla 2013. Boj proti terorizmu, nešírenie zbraní hromadného ničenia a boj proti nezákonnému vývozu zbraní Posilňovať medzinárodný konsenzus v oblasti humanitárne založeného boja proti terorizmu, vrátane právneho vymedzenia teroristických činov, a to prostredníctvom podporovania dohody o komplexnom dohovore o medzinárodnom terorizme, a pokračovať v zlepšovaní vnútroštátneho legislatívneho a regulačného rámca v oblasti boja proti terorizmu; uskutočňovať výmenu informácií o teroristických organizáciách, skupinách, ich činnosti a ich podporných sieťach, a to v súlade s medzinárodným právom a právnymi predpismi zmluvných strán; vykonať normy stanovené v odporúčaniach týkajúcich sa problematiky financovania terorizmu, ktoré vypracovala Finančná akčná skupina (FATF); rozvíjať spôsoby spolupráce v oblasti boja proti obchodovaniu so zbraňami a ničenia zásob; rozvíjať spôsoby spolupráce a výmenu informácií o odhaľovaní a sledovaní nelegálnych zbraní; spolupracovať a prispievať k boju proti šíreniu zbraní hromadného ničenia a ich nosičov dôsledným plnením záväzkov, ktoré im vyplývajú z medzinárodných zmlúv a dohôd o odzbrojení a nešírení zbraní hromadného ničenia, ako aj z ďalších príslušných medzinárodných záväzkov, a ich vnútroštátnou implementáciou; vytvoriť účinný systém vnútroštátnej kontroly vývozu a tranzitu tovaru súvisiaceho so šírením zbraní hromadného ničenia, a to aj pokiaľ ide o kontrolu technológií dvojakého použitia v súvislosti s takýmito zbraňami, a to pri zavedení účinných sankcií za porušenia kontrol vývozu; spolupracovať v oblasti uskutočňovania colných kontrol založených na analýze rizík, ktorých cieľom je zaistiť bezpečnosť a ochranu tovaru, ktorý bol dovezený, vyvezený, alebo ktoré je v tranzite; riešiť nezákonný obchod s ručnými a ľahkými zbraňami vrátane ich munície, v súlade s platnými medzinárodnými dohodami a rezolúciami Bezpečnostnej rady OSN, ako v súlade so záväzkami vyplývajúcimi z medzinárodných nástrojov uplatniteľných v tejto oblasti; ďalej posilňovať inštitucionálne kapacity, a to prijímaním najlepších medzinárodných postupov a skúseností v oblasti boja proti terorizmu; pokračovať v spolupráci v oblasti kontroly vývozu konvenčných zbraní na základe spoločnej pozície EÚ o kontrole vývozu vojenskej technológie a materiálu. Podnesterský konflikt ďalej sa konštruktívne zúčastňovať na procese rokovaní pod vedením OBSE, zameraných na urovnanie podnesterského konfliktu; ďalej pokračovať v účinnej spolupráci medzi EÚ a Moldavskou republikou zameranej na urovnanie podnesterského konfliktu, a to v dohodnutej podobe rozhovorov „5 + 2“, ako aj pokiaľ ide o konzultácie o opatreniach pre obdobie po urovnaní konfliktu; posilniť dialóg s cieľom vysvetliť výhody dohody o pridružení, a zaistiť jej uplatniteľnosť na celom území Moldavskej republiky; pokračovať v konštruktívnom dialógu so všetkými príslušnými partnermi v otázke hraníc v súvislosti s konfliktom v Podnestersku. Medzinárodný trestný súd vykonať Rímsky štatút Medzinárodného trestného súdu a súvisiace nástroje, a to s náležitým ohľadom na zachovanie svojej integrity. 2.3 Spolupráca v oblasti spravodlivosti, slobody a bezpečnosti Zmluvné strany budú spolupracovať v oblastiach uvedených ďalej s cieľom: Ochrana osobných údajov Pokračovať vo vykonávaní právneho rámca a zabezpečiť vysokú úroveň ochrany osobných údajov v súlade s európskymi nástrojmi a normami; pokračovať v posilňovaní kapacít orgánu na ochranu údajov (Národné centrum pre ochranu osobných údajov) a nadväzných opatreniach na uplatňovanie noriem ochrany údajov vo všetkých sektoroch, a najmä v oblasti presadzovania práva. Spolupráca v oblasti migrácie, azylu a riadenia hraníc Migrácia Ďalej účinne vykonávať dohodu o readmisii medzi EÚ a Moldavskou republikou a opatrenia na opätovné začlenenie moldavských občanov; posilniť existujúcu infraštruktúru (vrátane detenčných centier) a personálne obsadenie zodpovedných orgánov s cieľom zabezpečiť skutočný návrat osôb s neoprávneným pobytom a/alebo osôb, ktoré nelegálne prechádzajú cez územie Moldavskej republiky, zabezpečiť dodržiavanie ľudských práv administratívne zadržiavaných prisťahovalcov, a rozvíjať integračný rámec; pokračovať v posilňovaní úradu pre migráciu a azyl ako koordinátora pre dobré riadenie migračných tokov, a zlepšiť podmienky prijímania a registrácie cudzincov, a to najmä pokiaľ ide o prácu kontaktných miest zodpovedných za registráciu cudzincov na centrálnej a miestnej úrovni; pokračovať v posilňovaní regionálnych služieb riaditeľstva pre nelegálnu migráciu, ktoré je súčasťou úradu pre migráciu a azyl, zabezpečiť prítomnosť tohto úradu na regionálnej úrovni, a zriadiť priestory na miestnej úrovni, ktoré nebudú spadať pod vnútroštátnu políciu; ďalej rozšírený migračný profil po jeho úspešnom uverejnení aktualizovať a podľa možnosti ho využívať v rozhodovacích procesoch v rámci migračnej politiky; pokračovať v príprave nepretržitej, cielenej informačnej kampane zameranej na objasnenie práv a povinností spojených s bezvízovým cestovaním vrátane informácií o pravidlách, ktorými sa riadi prístup na trh práce v EÚ (aj prostredníctvom imigračného portálu EÚ), a o následkoch zneužitia práv v rámci bezvízového režimu. Azyl Pokračovať vo vykonávaní zákona o azyle z roku 2009, ktorý poskytuje solídny rámec na ochranu osôb, ktoré potrebujú medzinárodnú ochranu, a zmeniť tento zákon s cieľom jeho ďalšieho zosúladenia s medzinárodnými a európskymi normami; ďalej zachovávať efektívnosť procesu určovania štatútu utečenca; pokračovať vo vzdelávaní sudcov zameranom na otázky migrácie, a najmä na problematiku riešenia vecí v súvislosti s opravnými prostriedkami v týchto oblastiach; ďalší rozvoj integračného rámca; aktivovať biometrické preukazy totožnosti a začať vydávať cestovné doklady utečencom. Riadenie hraníc Ďalej posilniť riadenie hraníc a udržať vysokú úroveň hraničných kontrol a hraničného dozoru, rozšíriť a skvalitniť pevné a mobilné kamerové systémy; zlepšenie prehľadu situácie na národnej a miestnej úrovni, a to prostredníctvom skvalitnenia ďalšej analýzy rizík, získavania poznatkov a riadenia informačných tokov; naďalej disponovať primeranou infraštruktúrou, technickým vybavením, informačnými systémami a finančnými a ľudskými zdrojmi, v súlade so stratégiou a akčným plánom Moldavskej republiky v oblasti integrovaného riadenia hraníc; zachovať a rozšíriť programy odbornej prípravy zamerané na boj proti korupcii, ako aj ako opatrenia v tejto oblasti; pokračovať vo využívaní príležitostí na realizáciu spoločných projektov, odbornú prípravu, ako aj vo využívaní odborného poradenstva, ktoré poskytujú hraničná podporná misia EÚ pre Moldavsko a Ukrajinu (EUBAM), Frontex a členské štáty EÚ; využívanie možností, ktoré poskytuje prítomnosť EUBAM, na zintenzívnenie a rozvoj spolupráce s ukrajinskou pohraničnou strážou, a to aj pokiaľ ide o automatickú výmenu nominálnych údajov; preskúmanie možností, ako otvoriť v spolupráci s ukrajinským partnerom ďalšie spoločné hraničné priechody, ako aj možnosti spoločnej hliadkovej činnosti na hraniciach, a to aj pokiaľ ide o strednú časť spoločnej hranice medzi Moldavskou republikou a Ukrajinou. Reforma polície, predchádzanie trestnej činnosti a boj proti organizovanej trestnej činnosti Zabezpečiť dodržiavanie zásad právneho štátu a ochranu ľudských práv, a to prostredníctvom policajného zboru, ktorý sa bude riadiť zásadami otvorenosti, zodpovednosti, efektívnosti, transparentnosti a profesionality; zabezpečiť výkon policajných úloh so zreteľom na dodržiavanie práv, využívanie poznatkov; boj proti trestnej činnosti vrátane počítačovej kriminality; posilniť medzinárodnú policajnú operačnú spoluprácu, vrátane vytvorenia a využívania spoločných vyšetrovacích tímov a posilňovať cezhraničnú spoluprácu prostredníctvom spoločných operácií; nadviazať užšiu spoluprácu s Europolom, a to aj prostredníctvom uzatvorenia dohody o operačnej spolupráci. Boji proti nezákonným drogám Pokračovať vo vykonávaní stratégie a akčných plánov, vypracovať návrh nového akčného plánu; pokračovať v úsilí s cieľom zabezpečiť vyvážený a integrovaný prístup k drogovej problematike v záujme riešenia zdravotných a sociálnych dôsledkov užívania drog, zabezpečiť účinnejšiu prevenciu a pracovať na znížení dodávky drog, obchodu s nimi a dopytu po nich; posilniť inštitucionálne štruktúry na boj proti nezákonným drogám; pokračovať v pravidelnom dialógu o problematike drog v rámci Východného partnerstva; ďalej rozvíjať spoluprácu a výmenu informácií, pokračovať v spolupráci s Európskym monitorovacím centrom pre drogy a drogovú závislosť (EMCDDA), ako aj so skupinou Pompidou Rady Európy. Právna spolupráca Ďalej posilňovať justičnú spoluprácu v občianskych a obchodných veciach, a to: pristúpením k mnohostranným dohovorom o justičnej spolupráci v občianskych veciach, a to predovšetkým dohovorov Haagskej konferencie medzinárodného práva súkromného v oblasti justičnej spolupráce, ako aj vykonávaním týchto dohovorov; pristúpením k mnohostranným dohovorom o ochrane detí, najmä k Dohovoru o vykonávaní dôkazov v cudzine v občianskych a obchodných veciach z roku 1970, ako aj vykonávaním týchto dohovorov, a vytváraním podmienok na pristúpenie k Dohovoru z roku 1996 o právomoci, rozhodnom práve, uznávaní a výkone a spolupráci v oblasti rodičovských práv a povinností a opatrení na ochranu dieťaťa, ako aj vykonávaním tohto dohovoru, a to najmä prostredníctvom zhodnotenia národných kapacít a zdrojov; posilnením justičnej spolupráce v trestných veciach prostredníctvom pristúpenia k príslušným dohovorom, a to najmä dohovorom Rady Európy, ako aj ich vykonávaním; nadviazaním užšej spolupráce s Eurojustom, a to aj prostredníctvom uzatvorenia a vykonávania dohody o operačnej spolupráci. 2.4 Hospodárska spolupráca Zmluvné strany budú spolupracovať s cieľom podporiť Moldavskú republiku v rámci jej úsilia zameraného na vybudovanie plne funkčného trhového hospodárstva a postupného uvádzania jej politík do súladu s politikami EÚ, a to podľa usmerňujúcich zásad makroekonomickej stability, zdravých verejných financií, silného finančného systému a trvalo udržateľnej platobnej bilancie. Táto spolupráca bude zahŕňať tieto činnosti: rozvoj kapacít Moldavskej republiky v oblasti makroekonomických prognóz, vrátane zlepšenia metodiky využívanej na tvorbu scenárov vývoja, monitorovanie hospodárskych procesov a zvyšovanie kvality analýzy zameranej na faktory vplyvu, a to prostredníctvom výmeny informácií o najlepších postupoch; posilnenie nezávislosti Národnej banky Moldavska (NBM) a jej právomocí v oblasti regulácie a dohľadu, a to najmä prostredníctvom preskúmania zákona o centrálnej banke, aby sa zabezpečilo, že NBM sa bude riadiť osvedčenými postupmi EÚ, pričom sa využijú odborné poznatky EÚ, ako aj odborné poznatky Európskej centrálnej banky (ECB); výmena skúsenosti EÚ aj ECB v oblasti výmenných kurzov a regulácie finančného a bankového sektora a dohľadu nad týmito sektormi, a pomoc pri rozvoji a posilňovaní kapacít Moldavskej republiky v týchto oblastiach; posilnenie udržateľnosti a riadenia verejných financií, a to prostredníctvom daňovej reformy a reformy v oblasti výdavkov; vypracovanie pravidiel a postupov privatizácie, ktoré budú otvorené, podporujúce hospodársku súťaž a transparentné a ich vykonávanie v súlade s najlepším postupmi EÚ. Právo obchodných spoločností, účtovníctvo a audit a správa a riadenie spoločností Zmluvné strany budú spolupracovať s cieľom pripraviť Moldavskú republiku na vykonávanie práva EÚ a medzinárodných nástrojov uvedených v prílohe k návrhu dohody o pridružení, a najmä s cieľom: rozvoja administratívnych kapacít štátnych inštitúcií Moldavskej republiky; ďalšieho zjednodušenia pravidiel a postupov pri registrácii právnických osôb vrátane obchodných spoločností a fyzických osôb vrátane podnikateľov, ako aj pravidiel a postupov v súvislosti so vznikom a likvidáciou podnikov; rozvoja politiky Moldavskej republiky v oblasti správy a riadenia spoločností v súlade s medzinárodnými normami a pravidlami EÚ a odporúčania v tejto oblasti; výmeny včasných, relevantných a presných informácií o stave existujúcich právnych predpisov Moldavskej republiky a ich súlade s právnymi predpismi EÚ, a to na základe formátu dohodnutého medzi zmluvnými stranami, ako aj predloženia podrobného akčného plánu implementácie právnych predpisov EÚ v súlade s dohodnutým harmonogramom; určenia oblastí, so zameraním na ktoré sa by sa mala uskutočniť odborná príprava, budovanie kapacít a výmena odborných znalostí. Zamestnanosť, sociálna politika a rovnaké príležitosti Zmluvné strany budú spolupracovať v oblastiach uvedených ďalej s cieľom: pripraviť sa na uplatňovanie právnych predpisov EÚ v oblasti zdravia a bezpečnosti pri práci, pracovného práva a pracovných podmienok, ako sa uvádza v prílohách k budúcej dohode o pridružení, a najmä na: posilnení administratívnej kapacity a kapacity na presadzovanie práva v oblasti zdravia a bezpečnosti pri práci, resp. v oblasti pracovného práva, a to najmä pokiaľ ide o inšpektorát práce a príslušné súdne orgány; budovanie kapacít sociálnych partnerov (napr. odbornou prípravou zameranou na právne predpisy a normy EÚ v oblasti zdravia a bezpečnosti, resp. na pracovné právo); vypracovanie strategického prístupu k zamestnanosti s cieľom zvýšenia množstva a kvality pracovných miest s dôstojnými pracovnými podmienkami, lepšie zosúladenie zručností a pracovných miest na trhu práce a podpora aktívnej podpory a efektívnych služieb zamestnanosti; vykonávanie programu dôstojnej práce dohodnutého medzi Medzinárodnou organizáciou práce (MOP) a Moldavskou republikou; posilnenie administratívnych kapacít subjektov zodpovedných za tvorbu a implementáciu politiky zamestnanosti a sociálnej politiky, a to najmä služby zamestnanosti a sociálne služby; zvýšenie úrovne sociálnej ochrany a zabezpečenie efektívnosti a finančnej udržateľnosti systémov sociálnej ochrany; ďalšej podpory sociálneho dialógu, a to aj prostredníctvom budovania kapacít sociálnych partnerov. Ochrana spotrebiteľa Zmluvné strany budú v záujme prípravy Moldavskej republiky na vykonávanie práva EÚ a medzinárodných nástrojov uvedených v prílohe k dohode o pridružení spolupracovať s cieľom: posilniť administratívne kapacity na presadzovanie ochrany spotrebiteľa v Moldavskej republike, najmä prostredníctvom odbornej prípravy úradníkov štátnej správy a ďalších ochrancov záujmov spotrebiteľov, pokiaľ ide o transpozíciu právnych predpisov EÚ a ich následné uplatňovanie a presadzovanie. Štatistika Zmluvné strany budú spolupracovať v záujme väčšieho prispôsobenia právnych predpisov v Moldavskej republike právnym predpisom EÚ v oblasti štatistiky. Táto spolupráca bude zahŕňať tieto činnosti: sčítanie obyvateľstva, šírenie jeho súhrnných a podrobných výsledkov, vypracovanie stratégie na zlepšenie odhadovanej migračnej štatistiky; revíziu právnych predpisov v oblasti štatistiky v súlade s odporúčaniami týkajúcimi sa celkového hodnotenia (napr. posilnenie postavenia a nezávislosti generálneho riaditeľa národného štatistického úradu pomocou zavedenia pevného funkčného obdobia a jasných kritérií prijímania a prepúšťania), posilnenie ochrany dôverných štatistických údajov v rámci postupov na tvorbu na šírenie štatistiky, obnovenie činnosti štatistickej rady; zlepšenie kvality štatistického registra podnikov pomocou vypracovania jasných postupov aktualizácie informácií o hospodárskych subjektoch, a to aj pomocou všetkých dostupných administratívnych zdrojov, zlepšením pokrytia, pokiaľ ide o miestne subjekty a podnikajúcich fyzických osôb, a reštrukturalizáciu súvisiacich prieskumov v súlade s normami EÚ; implementáciu klasifikácie produktov podľa činností (CPA) z roku 2008, zoznamu výrobkov Spoločenstva (Prodcom) z roku 2010, systému národných účtov (SNÚ) z roku 2008, a prípravu na implementáciu Európskeho systému národných a regionálnych účtov (ESA) z roku 2010; vypracovanie celkového rámca zabezpečenia kvality, a to aj pokiaľ ide o ľudské zdroje a politiku v oblasti odbornej prípravy. Reformy v oblasti verejnej správy a riadenia verejných financií Zmluvné strany budú spolupracovať, aby zabezpečili rozvoj dobre fungujúceho sektora verejnej správy, riadne politiky v oblasti hospodárenia s verejnými financiami, ako aj vnútornú finančnú kontrolu a externý audit. Táto spolupráca bude zahŕňať tieto činnosti: posilnenie inštitucionálnych kapacít a ľudských zdrojov ústrednej a miestnej verejnej správy, zlepšenie a vykonávanie politiky, zabezpečenie účinného a efektívneho poskytovania vysokokvalitných verejných služieb; posilnenie transparentnosti, dohľadu a zodpovednosti v oblasti politiky verejných financií a ich riadenia; zlepšenie správy v oblasti verejných financií (PFM) a realizácia stratégie Moldavskej republiky pre túto oblasť na roky 2013 – 20; zlepšenie systému vnútornej kontroly v rámci decentralizovanej riadiacej zodpovednosti, ako aj funkčne nezávislého vnútorného auditu v štátnych orgánoch, a to prostredníctvom zabezpečenia harmonizácie s všeobecne uznávanými medzinárodnými normami a metódami a najlepšími postupmi EÚ; zabezpečenie ďalšieho rozvoja funkcie externého auditu na moldavskom Účtovnom dvore, a to v súlade so všeobecne uznávanými medzinárodnými štandardmi (INTOSAI); zabezpečenie účinnej spolupráce a poskytovanie pomoci príslušným inštitúciám a orgánom EÚ vrátane Európskeho úradu pre boj proti podvodom, pokiaľ ide o kontroly na mieste a hospodárenie s prostriedkami EÚ poskytovanými v súlade s príslušnými pravidlami a postupmi, resp. kontrolu hospodárenia s nimi. Dane Zmluvné strany posilnia spoluprácu s cieľom zlepšiť a rozvíjať daňový systém a daňovú správu Moldavskej republiky, a to v súlade s normami EÚ a medzinárodnými normami. To bude zahŕňať prípravu s cieľom postupne zladiť právne predpisy v Moldavskej republike s právnymi predpismi EÚ a medzinárodnými nástrojmi uvedenými v prílohe k budúcej dohode o pridružení, a najmä: zlepšenie a zjednodušenie daňových predpisov; zlepšenie medzinárodnej daňovej spolupráce na podporu dobrej správy v daňovej oblasti, t. j. uplatňovanie zásad transparentnosti, výmeny informácií a spravodlivej daňovej súťaže; zlepšenie kapacity daňovej správy, najmä zameraním sa na cielenejší, na hodnotení rizík založených systém daňových kontrol a auditov; prijatie opatrení na harmonizáciu politík v oblasti boja proti podvodom a pašovaniu výrobkov podliehajúcich spotrebnej dani; rozvoj spolupráce s daňovými správami členských štátov EÚ prostredníctvom výmeny skúseností a informácií o aktuálnom vývoji v oblasti daní,. Finančné služby Zmluvné strany budú spolupracovať s cieľom pripraviť Moldavskú republiku na implementáciu právnych predpisov EÚ uvedených v prílohe k budúcej dohode o pridružení a medzinárodných noriem uvedených v príslušných článkoch dohody o prehĺbenej a komplexnej zóne voľného obchodu. Táto spolupráca bude zahŕňať tieto činnosti: zlepšenie administratívnych kapacít orgánov dohľadu v súlade s právom EÚ; nadviazanie kontaktov a výmena informácií s orgánmi EÚ v oblasti finančného dohľadu; vypracovanie vnútroštátnych právnych predpisov na predchádzanie praniu špinavých peňazí a boj proti nemu, ako aj na boj proti financovaniu terorizmu, a to najmä implementáciou právnych predpisov EÚ v tejto oblasti; posilnenie spolupráce s Finančnou akčnou skupinou, Radou Európy, Výborom expertov pre vyhodnocovanie opatrení proti praniu špinavých peňazí (MONEYVAL), ako aj s akýmikoľvek ďalšími príslušnými orgánmi členských štátov EÚ; podpísanie memoranda o porozumení medzi finančnou políciou Moldavskej republiky a finančnými políciami členských štátov EÚ; poskytovanie včasných, relevantných a presných informácií o stave existujúcich právnych predpisov Moldavskej republiky a ich súlade s právnymi predpismi EÚ, a to na základe formátu dohodnutého medzi zmluvnými stranami, ako aj predloženia podrobného akčného plánu implementácie právnych predpisov EÚ v súlade s dohodnutým harmonogramom; určenie oblastí, so zameraním na ktoré sa by sa mala uskutočniť odborná príprava, budovanie kapacít a výmena odborných znalostí. Politika v oblasti priemyslu a podnikania Zmluvné strany budú spolupracovať na zlepšovaní podnikateľského a regulačného prostredia v Moldavskej republike, a to najmä pre malé a stredné podniky (MSP), vrátane mikropodnikov. Táto spolupráca bude zahŕňať tieto činnosti: zabezpečiť, aby sa Moldavská republika zúčastňovala na iniciatíve „Small Business Act“ pre Európu (SBA), a vykonávala jej odporúčania; zabezpečiť, aby sa Moldavská republika zúčastňovala na vykonávaní súvisiacich projektov na posilnenie konkurencieschopnosti MSP, ako je Program pre konkurencieschopnosť podnikov a MSP (COSME) a sieť Enterprise Europe Network (EEN); zabezpečiť, aby Moldavská republika pri navrhovaní a implementovaní budúcich programov rozvoja vidieka a/alebo programov regionálneho rozvoja zohľadňovala potreby MSP, ako aj potrebu súvisiacej infraštruktúry a konkurencieschopnosti MSP; pracovať na plnení stratégie pre MSP 2012 – 20 (napr. prostredníctvom ďalšieho rozvoja vedeckých a technologických parkov a podnikateľských inkubátorov, ktoré sú zahrnuté do stratégie), ako aj na plnené stratégie Moldavskej republiky zameranej na konkurencieschopnosť tejto krajiny, ktorá je súčasťou národnej stratégie rozvoja s názvom „Moldavsko 2020“; zabezpečiť, aby sa Moldavsko aktívne zúčastňovalo do práce panelu pre MSP, ako aj do práce na príslušných fórach, ktoré sa zaoberajú tvorbou politiky pre MSP a jej preskúmavaním; dosiahnuť pokrok v rámci vytvárania a realizácie koncepčného, legislatívneho a operačného rámca na podporu rozvoja zoskupení MSP v Moldavskej republike. Baníctvo a suroviny Zmluvné strany budú spolupracovať v záujme prípravy vykonávania budúcej dohody o pridružení v oblasti ťažby a surovín. Táto spolupráca bude zahŕňať tieto činnosti: nadviazania dialógu o ťažobnom priemysle a obchode so surovinami; spolupracovať v oblasti bezpečnosti a trvalo udržateľného rozvoja ťažobného priemyslu. Cestovný ruch Zmluvné strany budú spolupracovať s cieľom: vytvoriť plán na posilnenie rozvoja konkurencieschopného a udržateľného cestovného ruchu s cieľom načrtnúť kroky potrebné na prehĺbenie spolupráce medzi Moldavskou republikou a EÚ v oblasti cestovného ruchu; ďalšej výmeny najlepších postupov a vzájomné zdieľanie znalostí, odbornej prípravy a vzdelávania v oblasti cestovného ruchu. Poľnohospodárstvo a rozvoj vidieka Zmluvné strany budú v záujme prípravy Moldavskej republiky na vykonávanie práva EÚ a medzinárodných nástrojov uvedených v prílohe k dohode o pridružení spolupracovať s cieľom: rozvoja a vykonávania rámca politiky, právneho a inštitucionálneho rámca (a to aj pokiaľ ide o požiadavky v oblasti bezpečnosti potravín a noriem týkajúcich uvádzania výrobkov na trh) v oblasti poľnohospodárstva a rozvoja vidieka; vypracovania a realizácie nového akčného plánu, ktorý prinesie väčší súlad tohto odvetvia s politikami a právnymi predpismi EÚ v oblasti poľnohospodárskej politiky a rozvoja vidieka; odbornej prípravy ústredných a miestnych orgánov v oblasti rozvoja vidieka; zlepšenia konkurencieschopnosti poľnohospodárskej výroby a diverzifikácie hospodárskych aktivít vo vidieckych oblastiach; posilnenia kapacity platobnej agentúry v záujme zabezpečenia transparentnosti, efektívnosti a predvídateľnosti vyplácania štátnej pomoci; zlepšenia trvalo udržateľného využívania pôdy a vodných zdrojov v agropotravinárskom odvetví. Regionálny rozvoj Zmluvné strany budú spolupracovať s cieľom: vypracovať právny a inštitucionálny rámec na vykonávanie účinnej politiky regionálneho rozvoja v Moldavskej republike, a to aj pokiaľ ide o regióny so zvláštnym postavením; posilniť inštitucionálne a operačné kapacity národných, regionálnych a miestnych inštitúcií v oblasti regionálneho rozvoja a územnej súdržnosti, ako aj pracovať na vytvorení účinného systému viacúrovňového riadenia a jasného rozdelenia zodpovednosti; zabezpečiť rovnomerný rozvoj celého územia Moldavskej republiky na základe strategického prístupu vymedzeného v dokumentoch územného plánovania a realizácie prostredníctvom územného operačného programu, a to aj pokiaľ ide o diverzifikáciu hospodárskej činnosti v malých mestách a rozvojových regiónoch; posilniť sociálnu a technickú infraštruktúru v rozvojových regiónoch zavedením rozvojových projektov založených na stálych a časovo vymedzených stratégiách regionálneho rozvoja, a to pri zohľadnení potreby podporovať vyvážený územný rozvoj na celom území; vypracovať a realizovať nový akčný plán politiky regionálneho rozvoja, a to na základe operačného programu odvodeného z národnej stratégie „Moldavsko 2020“; odborne pripraviť ústredné a miestne orgány v oblasti dobrej správy vecí verejných, ako aj pokiaľ ide o otázky metodiky politiky mestského rozvoja a rozvoja vidieka, a to aj so zreteľom na vzťahy medzi mestom a vidiekom v záujme podpory vyváženejšieho rozvoja krajiny ako celku. Rybárstvo a námorná politika Zmluvné strany budú spolupracovať s cieľom: posilniť spoluprácu a úsilie zamerané na zabezpečenie udržateľného rybolovu v Čiernom mori, v kontexte dvojstranných aj viacstranných vzťahov, a to na základe ekosystémového prístupu k riadeniu rybárstva; zvýšiť vedeckú a technickú spoluprácu s cieľom zaistiť kapacitu monitorovania rybolovu a hodnotení stavu zásob morských zdrojov a morského prostredia; podpory integrovaného prístupu k námorným záležitostiam, a to najmä prostredníctvom možnosti zriadiť národný kontaktný bod v Moldavskej republike; stanovenia oblastí spoločného záujmu na účely budúcej spolupráce týkajúcej sa Čierneho mora v kontexte integrovanej námornej politiky EÚ. Energetika Zmluvné strany budú spolupracovať s cieľom: prijatia krokov na integráciu Moldavskej republiky do trhu s energiou EÚ, a to aj prostredníctvom vykonávania „tretieho balíka“ venovaného elektrickej energii a právnych opatrení upravujúcich problematiku plynárenstvo, a to pri zohľadnení rozhodnutia ministerskej rady Energetického spoločenstva o harmonograme na účely oddelenia vlastníctva v plynárenskom sektor, ako aj prostredníctvom vykonania plánu na zlepšenie prepojení plynovodov a elektrických sietí medzi Moldavskou republikou a Rumunskom, a to aj pokiaľ ide o rozšírenie plynovodu Iaşi-Ungheni, ktorý by mohol byť využívaný na prepravu plynu do Moldavskej republiky; vykonávania právnych predpisov EÚ o strategických zásobách ropných výrobkov a zvýšenia výroby energie na pravom brehu rieky Dnester, a ďalšieho zníženia strát pri prenose a rozvode elektrickej energie, plynu a tepla prostredníctvom sietí; zavedenia vnútroštátnych právnych predpisov o energii z obnoviteľných zdrojov s cieľom zvýšiť podiel obnoviteľných zdrojov energie na celkovej hrubej spotrebe energie do roku 2020 na 17 % a prijať a implementovať právne predpisy na transpozíciu smerníc EÚ v oblasti energetickej efektívnosti, a to najmä pokiaľ ide o energetickú hospodárnosť budov a označovanie a poskytovanie štandardných informácií o výrobku v súvislosti so spotrebou energie a iných zdrojov, pokiaľ ide o energeticky významné výrobky. Doprava Zmluvné strany budú spolupracovať s cieľom pripraviť Moldavskú republiku na implementáciu právnych predpisov EÚ uvedených v prílohe k budúcej dohode o pridružení a poskytnúť jej v tejto súvislosti podporu. Táto spolupráca bude zahŕňať tieto činnosti: realizácie novej komplexnej stratégie v oblasti dopravy a logistiky na roky 2013 – 22; zaviesť reformy, ktoré sú nevyhnutné, aby Moldavská republika mohla byť vyškrtnutá z čierneho zoznamu Parížskeho memoranda o porozumení; pripraviť reformy a reštrukturalizačný program pre sektor železničnej dopravy; zvýšiť úsilie zamerané na implementáciu právnych predpisov EÚ v oblasti letectva s cieľom využiť v plnej miere výhody dohody o spoločnom leteckom priestore medzi EÚ a Moldavskou republikou; rozvoja infraštruktúry, najmä prostredníctvom realizácie prioritných projektov zameraných na rozvoj dopravnej siete v rámci Východného partnerstva, a to v závislosti od prípadných návrhov projektov od medzinárodných finančných inštitúcií, ktoré sú vhodné na financovanie prostredníctvom investičného nástroja európskej susedskej politiky. Životné prostredie Zmluvné strany budú spolupracovať pri príprave implementácie právnych predpisov EÚ a medzinárodných noriem, a to najmä s cieľom: zabezpečiť, aby Moldavská republika prijala environmentálnu stratégiu a akčný plán na jeho vykonávanie; prijať a vykonávať vnútroštátne právne predpisy a určiť príslušné orgány v oblasti posudzovania environmentálneho vplyvu, strategické environmentálneho posudzovania, odpadového hospodárstva a hospodárenia so zdrojmi, kvality vody, kvality ovzdušia, ochrany prírody, priemyselných emisií a riadenia chemických látok; ďalej vykonávať viacstranné environmentálne dohody, najmä na Dohovor z Espoo, Aarhuský dohovor a Rotterdamský dohovor; vypracovať akčný plán poskytujúci harmonogram krokov na transpozíciu, vykonávanie a presadzovanie environmentálnych smerníc, ktoré sú uvedené v dohode o pridružení; uskutočniť inštitucionálne reformy potrebné na uplatňovanie nových právnych predpisov týkajúcich sa životného prostredia a environmentálnej politiky. Oblasť klímy Zmluvné strany budú spolupracovať v záujme zintenzívnenia dialógu a spolupráce v oblasti zmeny klímy s cieľom: vypracovať a podpísať novú celosvetovú dohodu o zmene klímy; stanoviť strategický plán a vypracovať opatrenia na zmiernenie zmeny klímy a prispôsobenie sa zmene klímy; viac prispôsobiť právne predpisy Moldavskej republiky platným právnym predpisom EÚ a medzinárodným nástrojom. Informačná spoločnosť Zmluvné strany budú spolupracovať s cieľom pripraviť Moldavskú republiku na implementáciu acquis EÚ uvedených v prílohe k budúcej dohode o pridružení, a to najmä s cieľom: viac zosúladiť právne predpisy v oblasti elektronických komunikácií s právom EÚ; prijať kroky na posilnenie nezávislosti a administratívnych kapacít vnútroštátneho regulačného orgánu v oblasti komunikácií, aby sa zabezpečilo, že bude schopný prijímať náležité regulačné opatrenia a presadzovať svoje rozhodnutia a všetky platné právne predpisy, ako aj zabezpečiť spravodlivú hospodársku súťaž na trhoch; posilniť tento sektor prostredníctvom výmeny informácií a skúseností o vykonávaní iniciatívy v rámci programu Európa 2020 „Digitálna agenda pre Európu“. Verejné zdravie Zmluvné strany budú spolupracovať s cieľom: podporiť Moldavskú republiku v rámci prípravy na vykonávanie práva EÚ v oblasti zdravia, ako sa uvádza v prílohách k budúcej dohode o pridružení, a to najmä pokiaľ ide o právne predpisy v oblasti kontroly tabaku, kvality a bezpečnosť látok ľudského pôvodu (krv, tkanivá, bunky a orgány) a nákazlivé choroby; výmeny najlepších postupov pri uplatňovaní Rámcového dohovoru o kontrole tabaku a medzinárodných zdravotných predpisov; posilniť pripravenosť, odbornú prípravu a epidemiologický dohľad nad prenosnými chorobami, najmä pokiaľ ide o HIV/AIDS, tuberkulózu, pohlavne prenosné infekcie a hepatitídu C a B, a to aj prostredníctvom interakcie s Európskym centrom pre prevenciu a kontrolu chorôb; podporiť zapojenie Moldavskej republiky do sietí a pracovných skupín EÚ súvisiacich s problematikou zdravia, ako je napr. výročné stretnutie siete pre zdravotnícku osvetu, expertnej skupiny pre HIV/AIDS a fóra občianskej spoločnosti zameraného na HIV/AIDS. Civilná ochrana Zmluvné strany budú spolupracovať s cieľom: zabezpečenia skutočne nepretržitej komunikácie vrátane včasného varovania a výmeny informácií o rozsiahlych ohrozeniach týkajúcich sa EÚ a Moldavskej republiky, ako aj tretích krajín, v súvislosti s ktorými sa niektorá zo zmluvných strán zúčastňuje na opatreniach v oblasti reakcie na katastrofy; uľahčenia vzájomnej pomoci v prípade závažných núdzových situácií, a to podľa potreby a v rámci dostupnosti dostatočných zdrojov; podporovať prijatie a vykonávanie usmernení EÚ o podpore hosťujúcej krajiny; zlepšiť poznatkovú základňu o rizikách katastrof a hospodárskym stratách, a to pomocou posilňovania spolupráce v oblasti dostupnosti a porovnateľnosti údajov; dosiahnuť pokrok vo vývoji celonárodného systému na posudzovanie a mapovanie rizík, a podporovať rozvoj regionálneho elektronického atlasu rizík (ERRA) a zabezpečiť jeho účinné použitie na vnútroštátnej úrovni; zlepšiť prevenciu priemyselných alebo „prírodno-technologických“ katastrof; nadviazať dialóg o strategických aspektoch prevencie katastrof, pripravenosti a reakcie prostredníctvom, a to pomocou výmeny najlepších postupov, organizovania odbornej prípravy, cvičení, študijných návštev a seminárov, kde sa využijú skúsenosti zo skutočných krízových činností a cvičení; pokračovať v rozvoji činností v oblasti prevencie prostredníctvom vzdelávania, odbornej prípravy a informovania širokej verejnosti, najmä mladých ľudí, v oblasti požiarnej ochrany. Vzdelávanie, odborná príprava a mládež Zmluvné strany budú spolupracovať na celkovej modernizácii a reforme systému vzdelávania, odbornej prípravy a mládeže v Moldavskej republike. Táto spolupráca bude zahŕňať tieto činnosti: uskutočňovať spoločné projekty a výmeny, ktoré budú takisto podporovať integráciu Moldavskej republiky do európskeho priestoru vysokoškolského vzdelávania v kontexte jej účasti na bolonskom procese, a to aj prostredníctvom reformy tretieho cyklu (doktorandské vzdelávanie), zriadením Národnej agentúry pre zabezpečovanie kvality a zvýšením možností mobility pre študentov a zamestnancov univerzít; vytvoriť národný kvalifikačný rámec s cieľom zlepšiť transparentnosť a uznávanie kvalifikácií a schopností; podporovať akademickú spoluprácu, budovanie kapacít a rozvoj mobility študentov a zamestnancov prostredníctvom nového programu Erasmus+, ako aj mobilitu a vzdelávanie výskumných pracovníkov prostredníctvom „akcií Marie Skłodowska-Curie“, implementovať a podporiť strategický prístup k odbornému vzdelávaniu a príprave (OVP) s cieľom zladiť systém OVP Moldavskej republiky s modernizáciou štruktúry OVP štruktúr v EÚ, a to v súlade s cieľmi a nástrojmi kodanského procesu; podporovať strategický prístup k politike pre mládež a zlepšiť výmenu a spoluprácu v oblasti neformálneho vzdelávania pre mladých ľudí a mladých pracovníkov ako prostriedku na podporu medzikultúrneho dialógu a podporu občianskej spoločnosti, a to aj prostredníctvom programov EÚ v oblasti mládeže. Výskum a inovácie Zmluvné strany budú spolupracovať s cieľom: uľahčiť Moldavskej republiky začlenenie do Európskeho výskumného priestoru (EVP); posilniť účasť Moldavskej republiky v rámci programu Horizont 2020; dosiahnuť pokrok v rámci vykonávania inovačnej stratégie na roky 2013 – 20 s názvom „Inovácie pre konkurencieschopnosť“; posilniť ľudské, materiálne a inštitucionálne zdroje s cieľom zlepšiť kapacity v oblasti výskumu a inovácií; posilniť účasť Moldavskej republiky v rámci „akcií Marie Skłodowska-Curie“. Kultúra, audiovizuálna politika a médiá Kultúra Zmluvné strany budú spolupracovať s cieľom: podpísať a ratifikovať Dohovor UNESCO o ochrane a podpore rozmanitosti kultúrnych prejavov; rozvoja inkluzívnej politiky v oblasti kultúry v Moldavskej republike a ochrany a podpory kultúrneho a prírodného dedičstva; posilnenia kapacít pre rozvoj podnikania v kreatívnom a kultúrnom priemysle, ako aj v oblasti kultúrneho dedičstva; podpory účasti zástupcov kultúrnej obce z Moldavskej republiky na programoch spolupráce v oblasti kultúry, a to aj pokiaľ ide o rámcový program Kreatívna Európa. Audiovizuálna politika a médiá Zmluvné strany budú spolupracovať s cieľom pripraviť Moldavskú republiku na implementáciu práva EÚ uvedených v prílohe k budúcej dohode o pridružení. Táto spolupráca bude zahŕňať podporu Moldavskej republiky s cieľom: pracovať na prijatí právnych predpisov v oblasti audiovízie, ktoré budú v súlade s európskymi normami, a to aj prostredníctvom výmeny názorov na politiku v audiovizuálnej oblasti, medzinárodné normy, ako aj pokiaľ ide o spoluprácu v oblasti boja proti rasizmu a xenofóbii; posilniť kapacity a nezávislosť regulačných orgánov v oblasti médií a najmä úsilie o dosiahnutie úplnej nezávislosti Koordinačnej rady pre audiovíziu; zmeniť právne predpisy, aby sa zaručilo, že finančnú pomoc z verejných zdrojov pre médiá sa bude prideľovať na základe prísnych objektívnych kritérií, ktoré sa budú na všetky médiá uplatňovať rovnako. Účasť na programoch a činnosti agentúr EÚ Preskúmať v spolupráci s Európskou komisiou možnosti účasti na vybraných programoch EÚ aj na činnosti vybraných agentúr EÚ so zameraním na krajiny zapojené do európskej susedskej politiky. 2.5 Obchod a záležitosti týkajúce sa obchodu (Prehĺbená a komplexná dohoda o voľnom obchode – DCFTA) Obchod s tovarom Zmluvné strany budú spolupracovať v záujme prípravy správneho vykonávania ustanovení o prístupe na trh pre tovar vrátane energie, ktoré sú obsiahnuté v budúcej dohode o pridružení, a to najmä prostredníctvom spoločných konzultácií, s cieľom: zvýšiť vývoznú kapacitu Moldavskej republiky; dosiahnuť ďalšie zlepšenie v oblasti obchodnej štatistiky, s cieľom umožniť, aby zmluvné strany správne uplatňovali mechanizmus na zabránenie obchádzania dohodnutých pravidiel; zabezpečiť, aby v čase do nadobudnutia platnosti dohody nedošlo k žiadnemu zvýšeniu momentálne platných ciel (zachovať status quo); zabezpečiť kvalitu právnych predpisov, ktoré Moldavská republika môže pripravovať, pokiaľ ide o právnu úpravu problematiky prístupu na trh alebo iných súvisiacich otázok; spolupracovať v súvislosti s realizáciou plánu na zlepšenie konkurencieschopnosti Moldavskej republiky; výmeny informácií o aktuálnom dianí v Moldavskej republike v rámci problematiky prístupu na trh a jej politiky v oblasti prístupu na trh. Technické predpisy, normalizácia a súvisiaca infraštruktúra Zmluvné strany budú spolupracovať s cieľom prípravy Moldavskej republiky na dosiahnutie súladu s technickými predpismi EÚ, ako aj s úpravou EÚ v oblasti normalizácie, metrológie, akreditácie, postupov posudzovania zhody a dohľadu nad trhom, ako sa stanovuje v budúcej dohode o pridružení. V rámci tejto prípravy sa budú realizovať činnosti s cieľom: výmeny informácií o vypracúvaní a presadzovaní právnych predpisov, ktoré sa Moldavská republika zaviazala uplatňovať pred nadobudnutím platnosti budúcej dohody o pridružení, a to v súlade s prílohou k predmetnej dohode a právom EÚ; rozvoja infraštruktúry súvisiacej so správou v oblasti technických predpisov, normalizácie, metrológie, akreditácie, postupov posudzovania zhody a systému dohľadu nad trhom, a to vrátane vytvorenia vnútroštátneho informačného systému; poskytnúť ďalšie odborné vzdelávanie zamestnancom príslušných štátnych orgánov agentúr; výmeny informácií o iných relevantných aspektoch plánov Moldavskej republiky v oblasti technických prekážok obchodu, ako aj o príslušných časových harmonogramoch; spolupracovať v rámci procesu prípravy uzatvorenia dohody o posudzovaní zhody a uznávaní priemyselných výrobkov (ACAA). Sanitárne a fytosanitárne opatrenia Zmluvné strany budú spolupracovať s cieľom pripraviť Moldavskú republiku na zladenie jej sanitárnych a fytosanitárnych noriem pre potraviny, krmivá, zdravie rastlín a zdravie zvierat a dobré podmienky zvierat, s právnymi predpismi a praxou EÚ, a to v súlade s ustanoveniami príloh k budúcej dohode o pridružení. Táto spolupráca bude zahŕňať tieto činnosti: dokončiť realizáciu aktuálnej stratégie Moldavskej republiky v oblasti bezpečnosti potravín, s osobitným zameraním na kvalitu právnych predpisov a kapacity v oblasti presadzovanie práva, a riešenie zistených nedostatkov; stanoviť sektorové priority pre Moldavskú republiku, v záujme dosiahnutia vyššieho súladu s právnymi predpismi EÚ v poľnohospodárskych odvetviach relevantných z ekonomického hľadiska, a to pokiaľ ide o všetky oblasti uvedené v prílohách k budúcej dohody o pridružení; posilniť administratívne kapacity prostredníctvom odbornej prípravy pracovníkov príslušných vládnych a výkonných orgánov a agentúry v záujme vytvorenia a vykonávania právnych predpisov v súlade s právom EÚ; ďalšieho zlepšovania infraštruktúry a súvisiacich kapacít potrebných na uplatňovanie právnych predpisov, najmä v oblasti zdravia zvierat, zdravia rastlín, laboratórií plniacich úlohy na úseku potravinovej bezpečnosti a hraničných inšpekčných staníc, a to v súlade s požiadavkami EÚ; spolupracovať na vytvorení systému včasného varovania pre potraviny a krmivá, zdravie zvierat a zdravie rastlín; organizovať s príslušnými agentúrami, podnikateľmi a mimovládnymi organizáciami informačné kampane s cieľom ozrejmiť podmienky prístupu na trh EÚ, a s občianskou spoločnosťou informačné kampane zamerané na problematiku spotrebiteľských aspektov bezpečnosti potravín a krmív. Colné postupy a uľahčenie obchodu Zmluvné strany budú spolupracovať s cieľom pripraviť Moldavskú republiku na väčšie zosúladenie s právom EÚ a medzinárodnými nástrojmi uvedenými v prílohe k budúcej dohody o pridružení. Táto spolupráca bude zahŕňať tieto činnosti: pokračovať vo vykonávaní strategického rámca pre colnú spoluprácu; zosúladiť systém schváleného hospodárskeho subjektu, ktorý uplatňuje Moldavská republika so systémom EÚ v tejto oblasti, a to s perspektívnou vzájomného uznávania; pokračovať v modernizácii colnej služby Moldavskej republiky, ako aj jej infraštruktúry, a organizovať odbornú prípravu zamestnancov; ďalej zjednodušovať a modernizovať colné administratívne postupy; vypracovať plán pristúpenia Moldavskej republiky k Dohovoru o spoločnom tranzitnom režime; spolupracovať v oblasti colnej kontroly založenej na analýze rizík, ako aj v rámci výmeny relevantných informácií, ktoré prispievajú k zlepšeniu riadenia rizík a bezpečnosti dodávateľského reťazca, uľahčeniu zákonného obchodovania a bezpečnosti a k ochrane dovážaného a vyvážaného tovaru, ako aj tovaru v tranzite; zintenzívniť dialóg v oblasti boja proti podvodom s cieľom zabrániť nezákonnému obchodu, a to aj pokiaľ ide o výrobky podliehajúce spotrebnej dani, a to najmä prostredníctvom posilnenej spolupráce podľa protokolu o vzájomnej administratívnej pomoci v colných záležitostiach; zosúladiť právne predpisy Moldavskej republiky o presadzovaní práv duševného vlastníctva colnými orgánmi s právnymi predpismi EÚ. Pravidlá pôvodu Zmluvné strany budú spolupracovať s cieľom pripraviť Moldavskú republiku na uplatňovanie pravidiel pôvodu podľa príslušného protokolu k budúcej dohode o pridružení. Táto spolupráca bude zahŕňať tieto činnosti: poskytnúť Moldavskej republike pomoc v súvislosti s jej pristúpením k regionálnemu dohovoru o paneuro-stredomorských preferenčných pravidlách pôvodu; zabezpečiť odbornú prípravu zameranú na problematiku certifikácie a overovania preferenčného pôvodu pre pracovníkov colnej správy Moldavskej republiky; prediskutovať, a ak to bude potrebné, prehodnotiť, postupy, ktoré v súčasnosti uplatňuje colná služba Moldavskej republiky v súvislosti s certifikáciou a overovaním pôvodu tovaru. Usadzovanie sa, obchod so službami a elektronický obchod Zmluvné strany budú pokračovať v dialógu o problematike usadzovania sa, obchodu so službami a elektronického obchodu, a to v súlade s ustanoveniami budúcej dohody o pridružení. Pripravia na vykonávanie záväzkov prijatých v oblasti služieb, v zmysle príloh k budúcej dohode o pridružení. Táto spolupráca bude zahŕňať tieto činnosti: poskytovania odbornej prípravy a vyčlenenia dostatočných administratívnych kapacít na riešenie úloh spojených s plánovanou aproximáciou právnych predpisov; určiť oblasti, so zameraním na ktoré sa by sa mala uskutočniť odborná príprava, budovanie kapacít a výmena odborných znalostí; zabezpečiť pravidelnú výmenu informácií o plánovaných alebo prebiehajúcich legislatívnych prácach v oblastiach, v ktorých sa má uskutočniť aproximácia, a viesť dialóg na tento účel. Bežné platby a pohyb kapitálu Zmluvné strany budú pokračovať vo svojom dialógu v oblasti pohybu kapitálu a platieb, najmä vzhľadom na monitorovanie dodržiavania všetkých existujúcich záväzkov, ako aj so zreteľom na prípravu na implementáciu budúcej dohody o pridružení. Verejné obstarávanie Zmluvné strany budú spolupracovať v rámci prípravy Moldavskej republiky na implementáciu kapitoly budúcej dohody o pridružení, ktorá upravuje problematiku verejného obstarávania, ako aj pokiaľ ide o súvisiace reformy. Táto spolupráca bude zahŕňať tieto činnosti: rozvoja potrebných schopností a administratívnych kapacít orgánov zodpovedných za dohľad nad vykonávaním politiky obstarávania, a to v záujme zosúladenia právnych predpisov s právom EÚ; začať práce na vypracovaní stratégie Moldavskej republiky v oblasti verejného obstarávania; zabezpečiť, aby mal nezávislý orgán dostatočné administratívne kapacity na zabezpečenie účinných prostriedkov nápravy v zmysle smernice 89/665/EHS a smernice 92/13/EHS, zmenených smernicou 2007/66/ES; poskytovať presné a včasné informácie o vývoji právnych predpisov Moldavskej republiky, a to najmä o plánovaných legislatívnych prácach relevantných v súvislosti s politikou obstarávania a presadzovania. Práva duševného vlastníctva Zmluvné strany budú spolupracovať s cieľom pripraviť väčšie zosúladenie právnych predpisov v Moldavskej republike s právnymi predpismi EÚ a medzinárodnými normami na ochranu práv duševného vlastníctva, v súlade s ustanoveniami budúcej dohody o pridružení. Táto spolupráca bude zahŕňať tieto činnosti: zabezpečiť, aby nositelia práv obidvoch zmluvných strán disponovali dostatočnou a účinnou úrovňou ochrany svojich práv duševného vlastníctva, ako aj aby boli zavedené primerané opatrenia na presadzovanie týchto práv; posilniť kapacity príslušných vládnych orgánov a výkonných agentúr zodpovedných za presadzovanie práv duševného vlastníctva, a to aj pokiaľ ide o colnú službu Moldavskej republiky, a podávať pravidelné správy o stave administratívnych kapacít; zabezpečiť riadne fungovanie súdneho systému na zaručenie prístupu k spravodlivosti pre nositeľov práv, ako aj dostupnosti a účinného uplatňovania sankcií; konsolidovať príslušné inštitucionálne štruktúry, ako aj úrady na ochranu práv priemyselného vlastníctva, autorských práv a organizácie kolektívnej správy; posilniť spoluprácu s orgánmi tretích krajín a odvetvovými združeniami; prijať opatrenia na zvýšenie informovanosti verejnosti v oblasti ochrany práv duševného vlastníctva, ako aj na zabezpečenie účinného dialógu s nositeľmi práv; vypracovať akčný plán implementácie práva EÚ a príslušných noriem v tejto oblasti, ako aj monitorovacie nástroje v súvislosti s implementáciou a presadzovaním práv duševného vlastníctva, ktoré sa majú uplatňovať podľa budúcej dohody o pridružení; vykonať normy zakotvené v smernici o presadzovaní práv duševného vlastníctva 2004/48/ES a v nariadení Európskeho parlamentu a Rady (EÚ) č. 608/2013 z 12. júna 2013 o presadzovaní práv duševného vlastníctva colnými orgánmi; prijať účinné opatrenia proti falšovaniu a pirátstvu a zabezpečiť účinnú implementáciu právnych predpisov v oblasti presadzovania práv duševného vlastníctva, ako aj sankcií za ich porušenie na základe národnej stratégie pre oblasť práv duševného vlastníctva na obdobie do roku 2020, ako aj vypracúvať pravidelné správy založené na konkrétnych a merateľných cieľoch a údajoch. Hospodárska súťaž Zmluvné strany budú spolupracovať v záujme prípravy na implementáciu kapitoly budúcej dohody o pridružení, ktorá upravuje problematiku hospodárskej súťaže, ako aj pokiaľ ide o súvisiace reformy. Táto spolupráca bude zahŕňať tieto činnosti: zabezpečiť, aby inštitucionálny rámec Moldavskej republiky a jej administratívne kapacity boli schopné zaručiť účinné vykonávanie právnych predpisov v oblasti hospodárskej súťaže; posilniť dialóg o skúsenostiach s presadzovaním právnych predpisov v tejto oblasti, ako aj o iných právnych predpisoch týkajúcich sa hospodárskej súťaže, a to aj pomocou poskytovania odbornej prípravy pre príslušné orgány a odborného poradenstva ad hoc v otázkach všeobecného presadzovania pravidiel štátnej pomoci. Transparentnosť Zmluvné strany budú venovať mimoriadnu pozornosť práci, ktorej cieľom bude: pripraviť sa na vykonávanie záväzkov týkajúcich sa transparentnosti v rámci tvorby politík súvisiacich s obchodom, a zvážiť prípadne potrebné mechanizmy, aby sa tak stalo; prediskutovať najlepšie postupy a skúsenosti v súvislosti s transparentným prijímaním rozhodnutí; výmena informácií a poskytovanie relevantnej odbornej prípravy, a to aj pokiaľ ide o komunikačné mechanizmy a konzultácie so zainteresovanými stranami; konanie seminárov a iných podujatí pre širokú verejnosť s cieľom vysvetliť vykonávanie budúcej dohody o pridružení a proces aproximácie. Obchod a trvalo udržateľný rozvoj Zmluvné strany sa zapoja do dialógu o otázkach upravených v kapitole o obchode a udržateľnom rozvoji obsiahnutej v budúcej dohode o pridružení. Táto spolupráca bude zahŕňať činnosti s cieľom: vymieňať si informácie o vykonávaní príslušných domácich politík alebo medzinárodných záväzkov týkajúcich sa trvalo udržateľného rozvoja; diskutovať o budúcnosti plnenia záväzkov podľa tejto kapitoly s ohľadom na zapojenie zainteresovaných strán a občianskej spoločnosti; výmeny najlepších postupov a relevantných skúseností. Zmluvné strany budú mať na pamäti, že priority týkajúce sa práv odborov a základných pracovných noriem uvedené v oddiel 2.1 a prvá priorita uvedená v oddiele 2.6 majú mimoriadny význam pre vykonávanie kapitoly s názvom „Obchod a udržateľný rozvoj“, a preto by sa mali riešiť v súvislosti s uvedenou časťou dohody o pridružení. [1] Akčný plán na podporu demokratických reforiem v Moldavskej republike 2013-16, 20. november 2013.